लखनऊ (जागरण संवाददाता)। शहर में कूड़ा गैंग अपने पांव पसारता जा रहा है। अपने को असोम का निवासी बताने वाले करीब डेढ़ लाख कथित बंगलादेशी इससे जुड़ गए हैं और नगर निगम पर दबाव बना रहे हैं कि जब तक कूड़े से उपयोगी चीज निकल न जाए, तब तक कूड़ा न उठाया जाए। शहर के ही कुछ ठेकदार ही इन गैंग को हवा दे रहे हैं और कूड़े से निकली उपयोगी चीज का व्यापार कर रहे हैं।

एक सप्ताह पहले जानकीपुरम में कथित बंगलादेशियों ने नगर निगम की तरफ से अधिकृत ईको ग्रीन एनर्जी के कर्मचारियों को कूड़ा उठाने से रोक दिया था। विरोध में करीब 500 महिलाएं आगे आ गई थीं। कथित बंगलादेशियों ने महिलाओं को आगे कर अपना दबाव बनाने का काम किया था। लखनऊ की शहरी सीमा में खाली स्थानों पर इन लोगों ने अपना डेरा जमा लिया है।

सीतापुर रोड पर मंडी परिषद के खाली भूखंडों पर यह लोग कूड़े की छंटाई के बाद निकले गत्ते, बोतल, प्लास्टिक, लोहा को एकत्र कर रहे हैं। बताते हैं कि कूड़े से निकली चीज को बेचने का धंधा हर माह करीब पांच करोड़ के आसपास है। करीब दस से 12 लोग कूड़े के इस धंधे से सीधे तौर पर जुड़े हैं, जिनका प्रभाव पुलिस तक भी है।

कूड़ा पाने की जंग: यह कथित बंगलादेशी घरों का कूड़ा पाने के लिए भोर से ही सक्रिय हो जाते हैं। कूड़ा गिरते ही उसे घेर लेते हैं और बोरियों में भरकर उसे ट्रॉली से भेजते हैं। यह काम पूरी रात से लेकर सुबह नौ बजे तक चलता है। बोरियों में लादकर उन्हें गोदामों में भेजा जाता है, जहां उनकी धुलाई की जाती है और फिर ट्रक पर लादकर बाहर भेजा जाता है। लखनऊ में मडियांव, नादरगंज में प्रतिबंधित पॉलीथीन बनाने की फैक्ट्री में प्लास्टिक व पॉलीथीन को भेजा जाता है, जहां उन्हें पुनर्चक्रित कर दाने बनाए जाते हैं फिर पॉलीथीन तैयार की जाती है और प्लास्टिक के सामान भी बनाए जाते हैं।

मारपीट की भी हुईं घटनाएं: तीन साल पहले कूड़ा प्रबंधन का काम देख रही संस्था के कर्मचारियों व कथित बंगलादेशियों के बीच मारपीट की भी कई घटनाएं हुई थीं। तब अपर नगर आयुक्त पीके श्रीवास्तव को हसनगंज, अलीगंज, विकास नगर और मड़ियावं थानाध्यक्ष को पत्र लिखकर कथित बंगलादेशियों के खिलाफ कार्रवाई करने को कहा था। नगर की ठोस अपशिष्ट प्रबंधन योजना नगर निगम ने ईको ग्रीन एनर्जी को दे रखा है लेकिन कथित बंगलादेशी, योजना पर रोड़ा बने हैं। यह कूड़ा तो उठा रहे हैं, लेकिन उसे जहां-तहां फेंककर गंदगी भी फैला रहे हैं।

यह भी पढ़ें: न्यूज बुलेटिन: सुबह 9 बजे तक उत्तर प्रदेश की पांच बड़ी खबरें

घर-घर तक पैठ बना चुके हैं: नगर निगम की लचर सफाई व्यवस्था से ही कथित बंगलादेशियों ने घर-घर तक अपनी पैठ बना ली है। घर से कूड़ा एकत्र करने के साथ ही यह नालियों व सड़कों की सफाई भी कर रहे हैं। 50 रुपये प्रति घर से शुल्क वसूलकर यह लोगों की जरूरत बनते जा रहे हैं। जानकीपुरम, राजाजीपुरम, सीतापुर रोड, कानपुर रोड और गोमती नगर तक इन बंगलादेशियों ने अपना क्षेत्र बना लिया है।

यह भी पढ़ें: मेरठ में 100 साल की वृद्धा से दुष्कर्म, गांव में तनाव

Posted By: Amal Chowdhury

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस